El XII Gran Premi de Marxa en Ruta “Ciutat de Burjassot” se celebra el dissabte 25 de gener
2025-07-24

La marxa atlètica impulsarà, novament, l’esport a Burjassot. Dissabte que ve, 25 de gener, el municipi acollirà la celebració de la primera de les proves oficials del Calendari de Marxa de la Reial Federació Espanyola d’Atletisme de 2025 a Burjassot, iniciant així un any especial per al Club d’Atletisme Els Sitges, que en 2025 celebrarà el 40 aniversari de la seua fundació, “aquest dissabte comencem el primer dels actes commemoratius amb l’organització del Gran Premi de Marxa en Ruta; una prova oficial del Calendari Internacional de la R.F.E.A, amb eixida en l’Avinguda dels Esports a partir de les 10.00 hores”, tal com han assenyalat fonts del club.

Aquest dilluns ha tingut lloc, a l’Ajuntament de Burjassot, la presentació de la que serà la dotzena edició de la prova. Amb la presència de l’alcalde Rafa García, el regidor d’Esports Juan Gabriel Sánchez i el president del C.A.Els Sitges, Eduardo L. Gómez, s’ha mostrat el cartell de la prova i s’han donat a conéixer els detalls tècnics , al costat dels participants més destacats, entre ells, alguns dels millors marxadors del panorama autonòmic, nacional i internacional.

Prop de 200 marxadors i marxadores entre totes les categories es reuniran a Burjassot per a disputar el G.P. de Marxa, que es va iniciar en la dècada dels 2000, “de nou marxaran pels nostres carrers els que possiblement acaben sent els millors marxadors del panorama nacional i internacional”, en paraules del club. L’edició d’enguany serà valedora com a Campionat Autonòmic de la Comunitat Valenciana, prova que el club ja ha albergat en nou ocasions, i se celebrarà en el circuit d’1 km., homologat per WA.

Sobreïx la presència de Daniel Monfort (Playas de Castellón), que està molt prop del rècord d’Espanya de 10k. També estarà en la carrera Diego García i, en categoria femenina, destaca la presència de la castellonenca Claudia Ventura (Playas de Castellón), que ve de signar un 2024 fulgurant amb el Rècord Autonòmic Sub20, Sub23 i Absolut en ruta i d’estrenar la seua internacionalitat en la Copa del Món. Per part local, un ampli grup de marxadores i marxadors del club amfitrió, capitanejats per María Muñoz (20 Km), donaran lluentor als carrers de la localitat.

Una apassionant jornada d’atletisme en estat pur on, gràcies al suport de l’Ajuntament de Burjassot i dels patrocinadors, és possible que aquests esdeveniments esportius es consoliden en el calendari atlètic internacional.

El Club d’Atletisme Els Sitges i l’Ajuntament de Burjassot conviden a la ciutadania a acostar-se a presenciar aquest espectacle, podent comprovar com els marxadors prenen els carrers de Burjassot.

Tota la informació de l’esdeveniment i la retransmissió en directe podrà seguir-se des del lloc web del C.A Els Sitges. En el cas dels resultats en directe, es podran veure, a través d’aquest ENLLAÇ.